EURÓPSKA KOMISIA V Bruseli25. 11. 2021 COM(2021) 717 final SPRÁVA KOMISIE EURÓPSKEMU PARLAMENTU A RADE

Hodnotiaca správa podľa článku 38 nariadenia č. 1141/2014 o štatúte a financovaní európskych politických strán a európskych politických nadácií



ZOZNAM POUŽITÝCH SKRATIEK AFCO Výbor Európskeho parlamentu pre ústavné veci APPF (úrad) Úrad pre európske politické strany a nadácie EPRS Výskumná služba Európskeho parlamentu EÚ Európska únia EUPFs Európske politické nadácie EUPPs Európske politické strany EUPP/Fs Európske politické strany a nadácie IAS Medzinárodné účtovné štandardy MVO Mimovládna organizácia ODIHR Úrad pre demokratické inštitúcie a ľudské práva OBSE Organizácia pre bezpečnosť a spoluprácu v Európe ZEÚ Zmluva o Európskej únii ZFEÚ Zmluva o fungovaní Európskej únie



I.Úvod Nariadenie č. 1141/2014 (ďalej len „nariadenie“) upravuje štatút a financovanie európskych politických strán a európskych politických nadácií. Ustanovila sa ním európska právna subjektivita európskych politických strán a nadácií, vymedzili sa kritériá ich registrácie a stanovili sa pravidlá ich riadenia. Nariadením sa takisto vytvoril nezávislý orgán dohľadu, Úrad pre európske politické strany a nadácie (ďalej len „úrad“), a posilnili sa mechanizmy kontroly nad európskymi politickými stranami a nadáciami. Nariadenie bolo prijaté riadnym legislatívnym postupom v súlade s článkom 224 Zmluvy o fungovaní Európskej únie (ZFEÚ). Nariadenie nadobudlo účinnosť 24. novembra 2014 a začalo sa uplatňovať 1. januára 2017. Ustanovenia o financovaní európskych politických strán a nadácií nadobudli účinnosť od rozpočtového roka 2018. Súčasne bolo zmenené nariadenie o rozpočtových pravidlách s cieľom zaviesť osobitné ustanovenia o príspevkoch z rozpočtu EÚ pre európske politické strany. Uvedené ustanovenia sa teraz nachádzajú v článkoch 221 až 232 nariadenia o rozpočtových pravidlách. V období pred voľbami do Európskeho parlamentu v roku 2019 bolo nariadenie dvakrát zmenené obmedzeným počtom cielených zmien s cieľom odstrániť jeho najkritickejšie medzery: ·Prvou z týchto zmien, o ktorú požiadal Európsky parlament, bolo sprehľadniť prepojenia medzi európskymi a vnútroštátnymi politickými stranami podmienením prístupu k financovaniu z rozpočtu EÚ tým, že členské strany EÚ zverejnia politický program a logo príslušnej európskej politickej strany jasne viditeľným a používateľsky ústretovým spôsobom. Okrem toho sa v pozmeňujúcom nariadení sprísnili podmienky registrácie európskej politickej strany, ktorá je podmienená podporou žiadateľa zo strany siedmich vnútroštátnych politických strán zo siedmich rôznych členských štátov. Preto na rozdiel od minulosti už jednotliví poslanci nemohli podporiť žiadosť o registráciu. V dôsledku toho úrad v roku 2018 zrušil registráciu dvoch európskych politických strán a jednej pridruženej európskej politickej nadácie, pretože nepredložili dôkaz, že spĺňajú sprísnené požiadavky na minimálne zastúpenie. Mechanizmus overovania dodržiavania hodnôt EÚ bol takisto zmenený tak, aby Európsky parlament mohol požiadať úrad o spustenie mechanizmu nielen z vlastnej iniciatívy, ale aj na základe odôvodnenej žiadosti skupiny občanov. Nakoniec bol zmenený článok 27 o sankciách, aby sa zabezpečilo, že ak európska politická strana alebo nadácia prestane spĺňať jednu alebo viacero podmienok na registráciu, bude z registra vymazaná. ·Druhá zmena bola prijatá ako súčasť volebného balíka Komisie z roku 2018 pre voľby do Európskeho parlamentu, ktorý obsahuje súbor ustanovení zameraných na zabezpečenie slobodných a spravodlivých volieb a ktorý bol vyvolaný škandálom „Facebook/Cambridge Analytica“. Touto zmenou sa zaviedol postup overovania, ktorým sa ukladajú sankcie voči európskym politickým stranám a nadáciám, ktoré úmyselne ovplyvňujú alebo sa pokúšajú ovplyvniť výsledok volieb do Európskeho parlamentu tým, že využívajú porušenia ochrany údajov. Touto zmenou získal úrad aj dodatočné zdroje a väčšiu nezávislosť. Podľa ustanovenia o hodnotení v článku 38 nariadenia musí Európsky parlament do konca roka 2021 uverejniť správu o uplatňovaní nariadenia. Komisia musí do šiestich mesiacov od prijatia správy Európskeho parlamentu predložiť vlastnú správu o uplatňovaní nariadenia, ku ktorej prípadne pripojí legislatívny návrh na zmenu nariadenia. Európsky parlament prijal svoju správu 11. novembra 2021. Touto správou sa plní právna povinnosť Komisie podľa článku 38 nariadenia. Táto hodnotiaca správa sa vzťahuje na obdobie od začiatku uplatňovania nariadenia 1. januára 2017 do uverejnenia tejto správy. Celkové hodnotenie praktického uplatňovania nariadenia je pozitívne, najmä pokiaľ ide o jeho relevantnosť a pridanú hodnotu EÚ, a nie sú žiadne výzvy na zásadné prepracovanie súčasného systému. Komisia však v systéme identifikovala niekoľko nedostatkov, ktoré oslabujú účinnosť, efektívnosť a súdržnosť nariadenia s ostatnými politikami EÚ. Tieto nedostatky sa týkajú: i) financovania európskych politických strán a nadácií; ii) demokratických hodnôt, viditeľnosti a rodovej rovnováhy; iii) mechanizmov presadzovania predpisov a sankčných mechanizmov a iv) administratívnej záťaže. II.Metodika Dôkazy na podporu tohto hodnotenia boli zhromaždené prostredníctvom neformálnej konzultácie s hlavnými zainteresovanými stranami, s ktorými boli uskutočnené rozhovory a ktorým boli položené otvorené otázky. Patrili medzi ne európske politické strany a nadácie, úrad, útvary povoľujúceho úradníka Európskeho parlamentu, členské štáty, poslanci Európskeho parlamentu a mimovládne organizácie (MVO). Hodnotiaca správa zohľadňuje aj správu Európskeho parlamentu o uplatňovaní nariadenia o európskych politických stranách a nadáciách prijatú 11. novembra 2021 podľa článku 38 nariadenia. Komisia uskutočnila 12-týždňovú otvorenú verejnú konzultáciu v období od 30. marca do 22. júna 2021. Tieto dôkazy boli doplnené administratívnym prieskumom, ktorý vykonali zamestnanci Komisie, dvoma externými odbornými štúdiami a existujúcim akademickým výskumom na túto tému v oblasti práva a politických vied. Použité finančné údaje boli verejne dostupné na webovom sídle Európskeho parlamentu a webovom sídle úradu, ale pochádzali aj z ex post hodnotiacej štúdie Európskeho parlamentu o uplatňovaní nariadenia.

III.Relevantnosť Cieľom nariadenia je vytvoriť regulačný rámec, ktorý by umožnil európskym politickým stranám a nadáciám plniť ich poslanie podľa článku 10 ods. 4 ZEÚ, a to „prispieva[ť] k formovaniu európskeho politického vedomia a k vyjadrovaniu vôle občanov Únie“ a zároveň zabezpečiť ich správne finančné riadenie a ochranu pred zahraničnými zásahmi. Zo všetkých konzultácií, ktoré Komisia uskutočnila, vyplynul široký konsenzus o relevantnosti nariadenia, ktorý potvrdil, že jeho cieľ zostáva platný, že stanovuje vhodný regulačný rámec na fungovanie európskych politických strán a nadácií a že si vyžaduje obmedzené cielené zlepšenia. Tieto zistenia potvrdila aj správa Výboru Európskeho parlamentu pre ústavné veci (ďalej len „AFCO“) o uplatňovaní nariadenia, ktorá uznala zlepšenia zavedené nariadením a navrhla cielené zmeny na odstránenie existujúcich medzier. IV.Účinnosť Poslaním európskych politických strán a nadácií je pomáhať formovať skutočne európsky politický priestor a podporovať demokratické hodnoty v rámci EÚ i za jej hranicami. Niektoré ustanovenia súčasného nariadenia však neumožňujú, aby európske politické strany a nadácie plnili toto poslanie v plnej miere, čím sa znižuje účinnosť nariadenia. 1.Ustanovenia o financovaní a)Štruktúra príjmov Celková výška financovania európskych politických strán a nadácií z prostriedkov EÚ sa postupom času výrazne zvýšila, pričom v roku 2021 bolo pre európske politické strany vyčlenených 46 miliónov EUR a pre európske politické nadácie 23 miliónov EUR. Obrázok č. 1 – Úroveň financovania európskych politických strán a nadácií z prostriedkov EÚ Zdroj: Výskumná služba Európskeho parlamentu Vzhľadom na povinnosť spolufinancovania zavedenú v článku 17 ods. 4 nariadenia, ak sa európskym politickým stranám a nadáciám nepodarí získať zodpovedajúce vlastné zdroje, ich financovanie z prostriedkov EÚ sa zníži, až kým nebude zodpovedať 90 %, resp. 95 % celkových výdavkov. To znamená, že ak európske politické strany a nadácie chcú využívať zvýšené rozpočtové zdroje, musia v priebehu rokov zabezpečiť viac vlastných zdrojov v absolútnom vyjadrení. To sa však ukázalo ako problematické nielen pre menšie európske politické strany a nadácie, ale aj pre tie väčšie (pozri obrázok č. 2). Obrázok č. 2 – Maximálny oprávnený príspevok a konečný príspevok európskym politickým stranám z rozpočtu EÚ za rok Zdroj: W. Wolfs, na základe správ generálneho tajomníka Európskeho parlamentu a finančných prehľadov GR FINS Európskeho parlamentu Existujú dva dôvody, prečo je pre európske politické strany a nadácie ťažké získať vlastné zdroje. Na jednej strane nariadenie v súčasnosti stanovuje len dve kategórie zdrojov: príspevky a dary. Zainteresované strany tvrdia, že táto kategorizácia je príliš zjednodušená a vylučuje možnosť získavať vlastné zdroje z iných zdrojov, ako sú sponzorstvo, poplatky za publikácie, účastnícke poplatky, predaj atď. Na druhej strane sa nariadenie v súčasnosti môže vykladať tak, že neumožňuje príspevky od členských strán so sídlom mimo EÚ. Tento výklad bol potvrdený rozsudkom Všeobecného súdu (SD EÚ) vo veci T-107/19 z 25. novembra 2020, v ktorom sa konštatovalo, že strana mimo EÚ nespadá do vymedzenia pojmu „politická strana“ v zmysle nariadenia 2004/2003, keďže nie je „uznaná právnym poriadkom aspoň jedného členského štátu alebo založená v súlade s ním“. V dôsledku toho Súdny dvor EÚ rozhodol, že platby od členských strán so sídlom mimo EÚ nemožno považovať za príspevky, ale len za dary. To je obzvlášť dôležité po vystúpení Spojeného kráľovstva z EÚ. Okrem toho, že to má vplyv na ich vlastné zdroje, európske politické strany a nadácie tvrdia, že tento zákaz bráni ich zmysluplným vzťahom s dlhoročnými partnermi a predchádzajúcimi členmi, a preto sa cítia obmedzené pri plnení svojho poslania presadzovať demokratické hodnoty za hranicami EÚ. Európsky parlament takisto zistil problematický reštriktívny výklad nariadenia o európskych politických stranách a nadáciách, pokiaľ ide o príspevky od členov mimo EÚ. Tieto ťažkosti vedú k nižším príjmom európskych politických strán a nadácií, čo v dôsledku znamená, že môžu organizovať menej aktivít na zvýšenie informovanosti o európskej politickej diskusii. Súčasná štruktúra vlastných zdrojov spolu s povinnosťou spolufinancovania preto znižuje účinnosť nariadenia.

b)Transparentnosť darov Článok 20 nariadenia zakazuje určité druhy darov, konkrétne dary z krajín mimo EÚ, anonymné dary a dary presahujúce 18 000 EUR. Vzhľadom na medzery v nariadení však zahraničné subjekty môžu obchádzať súčasné ustanovenia prostredníctvom sprostredkovateľov so sídlom v členských štátoch EÚ a využívať finančné prostriedky pochádzajúce z nečlenských štátov EÚ. Okrem toho tieto zákazy nie sú sprevádzané zodpovedajúcimi právomocami na presadzovanie práva pre úrad, ktorý v súčasnosti nemôže od darcov požadovať dodatočné informácie. Okrem toho niektoré MVO a OBSE/ODIHR vyjadrili znepokojenie nad oneskoreným zverejňovaním informácií týkajúcich sa darov. Vyzývajú na zverejňovanie takýchto informácií v reálnom čase, najmä počas volebných období, aby sa predišlo zahraničným zásahom do volieb a aby voliči mohli hlasovať informovane. Európsky parlament vo svojej správe podľa článku 38 nariadenia o európskych politických stranách a nadáciách takisto identifikoval priestor na zlepšenie transparentnosti financovania a darov, najmä v nariadení. Súčasný systém transparentnosti sa preto nepovažuje za dostatočne účinný pri predchádzaní, odhaľovaní a/alebo boji proti zahraničnému zasahovaniu. 2.Demokratické hodnoty, viditeľnosť a rodová rovnováha a)Prekážky pre európske politické strany a nadácie pri plnení svojho poslania podľa článku 10 ods. 4 ZEÚ Počas celého konzultačného procesu európske politické strany a nadácie zdôrazňovali prekážky, ktorým čelia pri zviditeľňovaní sa na vnútroštátnej úrovni. Tieto prekážky im bránia v plnení ich poslania „prispieva[ť] k formovaniu európskeho politického vedomia a k vyjadrovaniu vôle občanov Únie“, a tak znižujú účinnosť nariadenia. Tieto prekážky identifikoval aj Európsky parlament vo svojej správe podľa článku 38 nariadenia o európskych politických stranách a nadáciách. Jedna z týchto prekážok by mohla súvisieť so súčasným zákazom priamo alebo nepriamo financovať voľby, politické strany, kandidátov alebo nadácie na vnútroštátnej úrovni. S cieľom riešiť nejednoznačnosť toho, čo sa rozumie pod pojmom „nepriame financovanie“, úrad a povoľujúci úradník Európskeho parlamentu v období pred voľbami do Európskeho parlamentu v roku 2019 vypracovali päť zásad platných pre volebné kampane do Európskeho parlamentu, ktorých dodržiavanie by znamenalo oprávnenosť na financovanie z prostriedkov EÚ. Hoci sa tým do určitej miery zlepšila právna istota, neumožnilo to zvýšiť priame zapojenie európskych politických strán a nadácií do kampaní v členských štátoch. Okrem toho nariadenie o európskych politických stranách a nadáciách v súčasnosti zakazuje využívanie finančných prostriedkov EÚ v kampaniach za vnútroštátne referendá, a to aj v otázkach týkajúcich sa Európskej únie, čo európskym politickým stranám a nadáciám bráni podporovať európsky rozmer takýchto diskusií. Na tento zákaz odkazuje aj Súdny dvor Európskej únie vo svojom rozhodnutí T-107/19 Všeobecného súdu (SD EÚ) z 25. novembra 2020. Ďalšou prekážkou zviditeľnenia európskych politických strán na vnútroštátnej úrovni je nejasnosť a nedostatočné príslušné sankcie v súvislosti s povinnosťou vnútroštátnych pridružených strán uvádzať logo európskej politickej strany, ktorej sú členmi. Napriek povinnosti stanovenej v článku 18 ods. 2a nariadenia spoločnosť European Democracy Consulting zistila, že všetky európske politické strany, s jedinou výnimkou Európskej demokratickej strany, majú vnútroštátne členské strany, ktoré na svojich webových stránkach neuvádzajú ich logo. Okrem toho 85 % vnútroštátnych členských strán neuvádza logo európskej politickej strany, ku ktorej sú pridružené, „jasným a používateľsky ústretovým“ spôsobom, ak to definujeme ako hornú časť obrazovky webových stránok vnútroštátnych strán. Logá európskych politických strán sú väčšinou nadbytočne zobrazované na spodnej časti obrazovky, kde sa nachádza takmer 58 % log. Prevažná väčšina log „nie je jasne viditeľná“ (60 % a viac ako 69 %, ak zahrnieme webové sídla, na ktorých nie je zobrazené žiadne logo). Ak sa zameriame len na logá, ktoré sú „jasne viditeľné“ alebo „stredne viditeľné“, testom neprešlo 71 % log a až 78 %, ak zahrnieme webové sídla, na ktorých nie je zobrazené žiadne logo. b)Rodová rovnováha V súčasnosti nariadenie neobsahuje žiadnu povinnosť transparentnosti v oblasti rodovej parity. Pri zmene nariadenia v roku 2019 sa spoluzákonodarcovia dohodli len na tom, že v odôvodnení 5 uvedú dobrovoľné opatrenie. V správe Svetového ekonomického fóra o globálnych rodových rozdieloch sa zistilo, že rodový rozdiel v politickom postavení zostáva celosvetovo najväčším zo štyroch sledovaných rozdielov, pričom doteraz bol odstránený len na 22 %. Hoci v priebehu rokov došlo k pozitívnemu trendu smerom k väčšej rodovej rovnováhe v Európskom parlamente, dobrovoľné opatrenia sa ukázali ako nedostatočné na zabezpečenie rodovej parity. V januári 2021 bol percentuálny podiel poslankýň Európskeho parlamentu 38,9 % v porovnaní so 16,6 % v prvom priamo volenom zákonodarnom zbore v roku 1979. To je nad svetovým priemerom národných parlamentov a nad európskym priemerom národných parlamentov, ktorý je 30,5 %. Výskumná služba Európskeho parlamentu však poukazuje na veľké rozdiely medzi členskými štátmi a za základnú príčinu v krajinách s nízkym podielom poslankýň zvolených do Európskeho parlamentu označuje nízky podiel žien medzi kandidátmi. To zasa môže byť spôsobené vnútornými procesmi v politických stranách. Zdá sa, že európske politické strany nevyužili príležitosť povzbudiť svoje vnútroštátne členské strany, aby podporovali rodovú rovnováhu na straníckych listinách. Okrem toho sa nepodarilo dosiahnuť rodovú paritu ani v riadiacich orgánoch európskych politických strán a nadácií. Nariadenie preto nedokáže účinne podporovať rodovú rovnováhu. c)Súlad s hodnotami EÚ Článok 3 ods. 1 a 2 nariadenia zaväzujú európske politické strany a nadácie, ale nie ich členské strany, dodržiavať základné hodnoty EÚ vymedzené v článku 2 ZEÚ. V záujme zvýšenia ochrany základných hodnôt by tieto hodnoty mali rešpektovať aj členské strany v Únii a európske politické strany a nadácie musia zabezpečiť, aby ich členovia mimo Únie dodržiavali rovnocenné hodnoty. V hodnotiacej správe Európskeho parlamentu podľa článku 38 nariadenia sa odporúča zmeniť článok 3 s cieľom objasniť, že dodržiavanie základných hodnôt EÚ by sa malo vzťahovať na samotnú európsku politickú stranu, ako aj na jej členské strany. 3.Presadzovanie a)Posilnenie právomocí Úradu pre európske politické strany a nadácie Nariadením sa po prvýkrát zriadil nezávislý dozorný orgán, Úrad pre európske politické strany a nadácie, s cieľom zabezpečiť nestranný dohľad nad činnosťami európskych politických strán a nadácií. Niektoré medzery v súčasných ustanoveniach však obmedzujú schopnosť úradu vykonávať účinné kontroly. Nariadenie neposkytuje úradu dostatočné vyšetrovacie právomoci v prípade darov. Darcovia v Európskej únii (fyzické aj právnické osoby), ktorí môžu pôsobiť ako nastrčení darcovia s cieľom presmerovať finančné prostriedky do európskych politických strán a nadácií, nemajú v súčasnosti žiadnu právnu povinnosť spolupracovať s úradom. Okrem toho sa v nariadení nestanovujú minimálne normy dokumentácie ani mechanizmy vnútornej kontroly týkajúce sa prijímania darov. Ľahko sa tak môže stať, že úrad nebude mať potrebné dôkazy na účinné overenie darov ani prostriedky na ich získanie. Po druhé, úrad varoval, že jeho obmedzené zdroje môžu oslabiť jeho účinnosť v „mimoriadnych alebo jednorazových pracovných prúdoch, ako sú formálne vyšetrovania, súdne spory pred súdmi Únie a prípadne postupy overovania záležitostí súvisiacich s európskymi voľbami alebo záležitostí, ktoré majú vplyv na dodržiavanie hodnôt, na ktorých je založená Únia, zo strany európskych politických strán alebo európskych politických nadácií“.

b)Systém sankcií Systém sankcií sa doteraz nikdy nepoužil. Podľa niektorých názorov by to mohlo byť pre nepružnosť systému, ktorý neumožňuje úradu uprednostniť porušenia nariadenia, ktoré by sa mali prednostne stíhať, ani upraviť úroveň a povahu sankcií tak, aby boli primerané povahe porušenia, a to aj v prípadoch zanedbania. Okrem toho niektoré európske politické nadácie tvrdia, že súčasný systém nediferencovaných sankcií môže mať negatívny vplyv na menšie z nich, pretože za relatívne malú nezrovnalosť môže sankcia spôsobiť finančný úpadok. To má zasa negatívny dosah na politickú pluralitu. c)Nejasné pravidlá oprávnenosti na financovanie z prostriedkov EÚ v určitom období Počas neformálnych konzultácií, ktoré viedla Komisia, úrad aj povoľujúci úradník Európskeho parlamentu uviedli, že finančné záujmy EÚ nie sú v prípade zrušenia registrácie európskej politickej strany alebo európskej politickej nadácie dostatočne chránené. V súčasnosti je nariadenie nejasné, pokiaľ ide o oprávnenosť výdavkov počas trojmesačného obdobia, ktoré podľa nariadenia trvá, kým rozhodnutie o zrušení registrácie nadobudne účinnosť. Okrem toho môže byť pre nariadenie prínosom ďalšie zosúladenie s článkom 297 ZFEÚ, v ktorom sa stanovuje, že „(…) rozhodnutia, ktoré uvádzajú, komu sú určené, sa oznamujú tomu, komu sú určené, a týmto oznámením nadobúdajú účinnosť“. V.Efektívnosť Nariadenie spôsobuje európskym politickým stranám a nadáciám značné úrovne administratívnej záťaže. Súvisí to na jednej strane s dvojitou požiadavkou na účtovníctvo [t. j. povinnosťou viesť účtovníctvo podľa právnych predpisov členského štátu, v ktorom majú európske politické strany a nadácie sídlo, a podľa medzinárodných účtovných štandardov (IAS)] a na druhej strane s trojitým overovacím postupom, ktorý zahŕňa externého audítora, úrad a povoľujúceho úradníka Európskeho parlamentu. Povinnosť pre európske politické strany a nadácie predkladať svoje účtovné závierky podľa IAS bola zavedená v revízii nariadenia z roku 2018. Všetky zainteresované strany vrátane Európskeho parlamentu sa zhodli na tom, že administratívne náklady vyplývajúce z tejto povinnosti pre takéto malé organizácie prevažujú nad prínosmi. Hoci medzi jednotlivými európskymi politickými stranami a nadáciami existujú značné rozdiely, ročne vynaložia na administratívne úlohy približne 1 260 h (približne 0,78 ekvivalentu plného pracovného času), pričom na úlohy zadávané externe vynaložia dodatočných 20 000 EUR. Z týchto 20 000 EUR vynakladajú európske politické strany a nadácie v priemere viac ako 8 000 EUR na prípravu ročnej účtovnej závierky v súlade s medzinárodnými účtovnými štandardmi, čo je zvyčajne úloha zadávaná externe. To predstavuje osobitnú záťaž pre fungovanie menších európskych politických strán a nadácií, ktoré majú obmedzenejšie zdroje. Zároveň 8 z 10 európskych politických strán sídli v Belgicku, takže porovnateľnosť účtovných závierok je do veľkej miery zabezpečená. Okrem toho úrad vo svojej výročnej správe o činnosti za rok 2020 dospel k záveru, že používanie vzorov pripravených úradom výrazne zvýšilo porovnateľnosť predkladaných dokumentov rôznych európskych politických strán a európskych politických nadácií a pomohlo takisto harmonizovať kontroly rôznych spisov zo strany úradu. Používanie IAS možno preto považovať za neefektívne a zbytočné opatrenie. Postup trojnásobného overovania uplatňovaný na účtovné závierky, ktorý zahŕňa preskúmanie finančných správ zo strany úradu a povoľujúceho úradníka Európskeho parlamentu a posúdenie externým audítorom, vedie k dvojitému vynakladaniu peňazí daňových poplatníkov EÚ. Okrem tejto neefektívnosti úrad a povoľujúci úradník Európskeho parlamentu niekedy uplatňovali odlišné výklady pravidiel, čo viedlo k zvýšenému pracovnému zaťaženiu a právnej neistote pre európske politické strany a nadácie. Počas konzultačného procesu Komisie niektoré zainteresované strany navrhovali zefektívniť rozdelenie úloh a povinností medzi úradom a povoľujúcim úradníkom Európskeho parlamentu s cieľom odstrániť prekrývanie, znížiť regulačnú záťaž pre európske politické strany a nadácie a zvýšiť ich právnu istotu. VI.Súdržnosť s politikami EÚ 1.Akčný plán pre európsku demokraciu V súčasnosti nariadenie nezabezpečuje úplnú súdržnosť s akčným plánom pre európsku demokraciu, v ktorom sa identifikovala potreba objasniť pravidlá upravujúce financovanie európskych politických strán a nadácií a začať novú iniciatívu na zabezpečenie väčšej transparentnosti platenej politickej reklamy. Nariadenie preto možno bude potrebné zmeniť s cieľom odstrániť súčasné medzery v nariadení a určiť povinnosti európskych politických strán a nadácií pri využívaní politickej reklamy. Prípadná zmena v tomto smere by zároveň zodpovedala požiadavke Európskeho parlamentu, ktorý vo svojej správe podľa článku 38 nariadenia zdôraznil potrebu riešiť riziko zasahovania zo zahraničia. 2.Stratégia pre rodovú rovnosť na roky 2020 – 2025 Tým, že nariadenie o európskych politických stranách a nadáciách neobsahuje záväzné ustanovenia na podporu rodovej rovnosti v európskej politike, nie je úplne v súlade so stratégiou Komisie pre rodovú rovnosť na roky 2020 – 2025, v ktorej sa uvádza, že „Komisia bude podporovať účasť žien ako voličiek a kandidátok počas volieb do Európskeho parlamentu v roku 2024 v spolupráci s Európskym parlamentom, národnými parlamentmi, členskými štátmi a občianskou spoločnosťou, a to aj prostredníctvom financovania a presadzovania osvedčených postupov. Európske politické strany, ktoré žiadajú o financovanie z prostriedkov EÚ, sa vyzývajú, aby boli transparentné, pokiaľ ide o vyvážené zastúpenie mužov a žien v rámci svojich členov“. VII.Pridaná hodnota EÚ Pravidlá spravujúce európske politické strany na úrovni EÚ sa stanovujú v článku 224 ZFEÚ, v ktorom sa uvádza, že „Európsky parlament a Rada v súlade s riadnym legislatívnym postupom prostredníctvom nariadení stanovia pravidlá, ktorými sa spravujú politické strany na európskej úrovni uvedené v článku 10 ods. 4 Zmluvy o Európskej únii, najmä pravidlá ich financovania“. Zásah EÚ v tejto oblasti je preto nevyhnutný, pretože stiahnutie nariadenia by vytvorilo právne vákuum pre európske politické strany a nadácie.